אפקים -  אגודה לפסיכולוגיה קלינית יישומית-מדעית בישראל
אפקים היא אגודה אשר הוקמה על-ידי קבוצה של פסיכולוגים במקצועות טיפוליים  מהשדה ומהאקדמיה.  מטרת העל של האגודה היא לחזק ולהצעיד קדימה את השירותים הפסיכולוגים בישראל. 
אפקים רואה את הפסיכולוגיה הקלינית כתחום מקצועי שמטרתו לסייע הן ע"י הקלה על מצוקה וקשיים תפקודיים והן ע"י קידום התפתחות אישית ותרומה לרווחה נפשית.  התחום מציע עזרה למבוגרים ולילדים, לפרטים ולמשפחות, לאנשים בריאים וגם פגועים פיזית.
אפקים מונעת על ידי האמונה שהדרך הטובה ביותר להשגת מטרות חשובות אלו היא על-ידי חידוש והידוק הברית והדיאלוג בין מדע ועבודה יישומית בפסיכולוגיה.  מחקר מדעי – תיאורטי, ניסויי ואמפירי – מהווה את הבסיס האיתן לבחינת טכניקות טיפוליות ויישומן הביקורתי.  מאידך גיסא, הניסיון הטיפולי הוא המקור הטוב ביותר להעלאת השערות מחקריות ולהפריית המדע.  לפיכך, אפקים מאמינה בשילוב מחקר מדעי ועבודה קלינית בשלבי ההכשרה של הפסיכולוגים הקליניים, וגם בעבודה השוטפת של הפסיכולוגים הקליניים ובאקדמיה.

אפקים מייצגת פסיכולוגים מזרמים ואסכולות תיאורטיות וטיפוליות שונות בפסיכולוגיה, המאוחדים במחויבות לבחינה מדעית של הפרקטיקות הקליניות עליהן הם אמונים.  אנו מאוחדים בעמדה כי למדע יש לתפקיד מרכזי בהכשרה, בעבודה קלינית, ובהתווית מדיניות ציבורית בתחום של בריאות הנפש.  המחויבות לבחינה מדעית איננה מכתיבה מחויבות לשיטות טיפוליות מסוימות.  נהפוך הוא: אנו רואים חיוב ואף הכרח במחקר ופיתוח מתמיד של מגוון שיטות טיפוליות שנועדו לענות על צרכים פסיכולוגיים שונים.  בפרט, שיטות הטיפול נדרשות להתאים למטרות – לרבות האבחנה בין הפחתת מצוקה לצמיחה אישית – ולאוכלוסיות היעד. 
אפקים קוראת לצעדים הבאים:
1. הרחבת הדו-שיח בין חוקרים ואנשי שטח, העמקת ההיכרות והידע של ציבור המטפלים עם ממצאים עדכניים לגבי שיטות התערבות והערכה, והפריה של המחקר בשאלות בעלות חשיבות קלינית העולות מן השטח.  לשם כך יש לערוך ימי עיון, סדנאות השתלמות ודיונים בפורום באינטרנט.
2. הפלת מחיצות והגברת שיתוף הפעולה בין הענפים השונים של פסיכולוגיה ורפואה העוסקים בבריאות נפשית. 
3. בחינה מחודשת של תהליך ההכשרה באוניברסיטאות ובמקומות ההכשרה בשטח, והעמקת הבסיס המדעי של ההכשרה, על ידי שימת דגש על טיפול והערכה תמוכי-ממצאים ועל-ידי ביסוס הקשר בין האקדמיה למקומות ההכשרה בשטח.  בחינה זאת תיעשה בשיתוף עם אנשי סגל במגמות הטיפוליות בחוגים לפסיכולוגיה באוניברסיטאות ובמכללות, עם חברי הועדה המקצועית לפסיכולוגיה קלינית של מועצת הפסיכולוגים במשרד הבריאות, ועם חברי החטיבה הקלינית בהסתדרות הפסיכולוגים.  
4. הפצת הידע המחקרי לציבור הרחב לעידוד צריכה מושכלת של שירותי בריאות נפש והעצמה של אנשים הסובלים ממצוקה נפשית.
5. עבודה משותפת עם קובעי מדיניות ציבורית בארץ לקידום מתן שירותי בריאות הנפש הטובים ביותר שניתן לתת לציבור הרחב הנזקק לשירותים. 
שאלות נפוצות:
האם ההסתמכות על המדע בפסיכולוגיה קלינית מבטלת את החשיבות של ניסיונם הקליני של פסיכולוגים?

חס ושלום.   לנסיון האישי אין תחליף.  עם זאת, תמיד יש מקום ללמוד גם מנסיונם של אחרים, ומחקר מדעי לעתים קרובות מסכם עבורנו נסיון נצבר זה.  כמו ברפואה ובענפי ידע אחרים, הפרקטיקאי האידאלי יודע לשלב בשום שכל מחקר מדעי, שהוא מהימן אך כללי, עם נסיון ואינטואיציה, שהם פחות מדויקים אך יותר פרטניים.
האם אין כאן כפיה? האם אפקים לא תקדם כפיה של שימוש בעקרונות המדע בעבודה קלינית באשר היא?

החזון של אפקים אינו להשליט את המדע על היישום.   הטיפול תמיד מתבצע ע"י פסיכולוגים מוסמכים לפי מיטב הבנתם.  עם זאת, אנו מאמינים שנחטא למטופלינו אם לא נטרח ללמוד את העובדות שהמחקר המדעי מצא.
האם אין כאן פשוט מלחמה של גישה תיאורטית אחת, כגון הגישה הקוגניטיבית-התנהגותית כנגד הגישות הרווחות בארץ כיום?
חברי אופקים באים מקשת רחבה של גישות תיאורטיות.  אמנם חלקם באים מהאסכולה הקוגניטיבית-התנהגותית, אך אחרים באים מאסכולות מערכתיות- משפחתיות, דינאמיות, ואף אנליטיות.  המאחד את החברים באפקים אינה גישה תיאורטית או שיטה טיפולית מסוימת אלא המחויבות לבחינה אמפירית של התיאוריות והשיטות הפסיכולוגיות בהן הם עוסקים.  חשוב להדגיש שמחקר מדעי יכול לבסס גם שיטות פסיכואנליטיות ופסיכודינמיות.  
האם ההסתמכות על המדע באמת מתאימה לתחום כמו פסיכולוגיה העוסק בנפש?  האם אין כאן משהו רדוד ושטוח שמפספס את האדם בכללותו?  לא כל דבר ניתן לכמת ולהסתכל עליו דרך מספרים?  האם המדע התפתח מספיק שניתן להסתמך על תשובות ממחקרים להבנת תהליכים מסובכים בנפש האדם?
לתפיסתנו, השיטה המדעית אינה אלא שם נרדף לחשיבה ביקורתית וזהירה, השואפת, למרות כל המגבלות הידועות, לידע נקי ממשוא פנים ומדעות קדומות.   כאמור, המחקר המדעי אמור להתאים את עצמו למטרות הטיפול.  צמיחה אישית אינה נמדדת בסימפטומים כגון שעות שינה.  אך שומה עלינו, כמקצוע בעל הסמכה המעוגנת בחוק, להסתמך על ידע מדעי הולם כדי להצדיק את ייחודנו המקצועי ולהבטיח שהמטופלים שלנו מקבלים את מיטב הטיפול לו הם מצפים ממי שהוסמך למקצוע.

האם אין אפקים מחקה אופנות אמריקאיות שטחיות?
לא.  התרבות האמריקאית אינה סיבה לקבל את הגישה המדעית, אך גם לא סיבה לפסול אותה.  המחויבות לשקיפות, אחריות ומקצועיות היא נר לרגלנו, והיא שמחייבת הסתמכות על מיטב הידע הקיים.
